ভূগর্ভস্থ সকল জ্বালানী সম্পদের মালিক দেশের জনগণ (সংবিধান: ১৪৩‌- ১৪৫ অনুচ্ছেদ)। কিন্তু জনগণের সে সম্পদ নিয়ে সরকার কীভাবে কী করছে, সে সব যদি জনগণ না জানতে পারে তাহলে তারা কীভাবে জানবে যা ঘটছে তা ঠিক না বেঠিক? সমস্যা হল, দেশে দেশে জ্বালানী সেক্টরগুলো কড়া গোপনীয়তার মধ্যে কার্যক্রম পরিচালনা করে থাকে। কিছু কিছু দেশে একে এমনকী রাষ্ট্রীয় নিরাপত্তামূলক সেক্টরগুলোর মতো করে পরিচালনা করা হয়। সাধারণত এ সেক্টরে তথ্যের গোপনীয়তা শুধু আইন দিয়েই রক্ষা করা হয় না, পক্ষগুলোর মধ্যে চুক্তির মাধ্যমেও সে গোপনীয়তার জালকে আরো মজবুত করা হয়। এ গোপনীয়তার ভিত্তি কী, বা সে সব কতটা যুক্তিযুক্ত, তা নিয়ে পৃথক আলোচনাই হতে পারে। কিন্তু আমাদের মত দেশে এ গোপনীয়তা অনেক ধরণের সুযোগ ও জটিলতার সৃষ্টি করে। সুযোগ তৈরি করে পর্দার অন্তরালে সংঘটিত দুর্নীতিমূলক কর্মকাণ্ড লুকিয়ে রাখার। সুযোগ তৈরি করে জনগণের সামনে জবাবদিহিতা না করার; নিয়মিত পর্যাপ্ত তথ্য পেশ না করার।